গর্ভধারণ রোধে বিজ্ঞানীদের নতুন উপায় আবিষ্কার!

ওয়েব ডেস্ক: এক নতুন ধরনের ইঞ্জেকশন আবিষ্কার করলেন ম্যাসাচুসেটস ইউনিভার্সিটি অফ টেকনোলজির (MIT) বিজ্ঞানীরা। যার সাহায্যে কোনও বড়ি কিংবা অস্ত্রোপচার ছাড়াই দীর্ঘমেয়াদি ভিত্তিতে গর্ভধারণ প্রতিরোধ করা যাবে। এই ইঞ্জেকশনের মধ্যে রয়েছে মাইক্রোস্কপিক ক্রিস্টাল যা ত্বকের নীচে জমা হয়ে এক ধরনের হরমোনে ক্ষরণ করবে যা মহিলাদের ডিম্বাণু নিঃসরণ বন্ধ করে দেবে।

বর্তমানে কন্ট্রাসেপটিভ ইমপ্ল্যান্ট (Contraceptive Implant) বেশ কয়েক বছর কাজ করে তবে তা দক্ষ পেশাদার চিকিৎসা কর্মী দ্বারা অস্ত্রোপচারের মাধ্যমে মহিলার শরীরে বসাতে হত। কিন্তু এই ইঞ্জেকশন নিজে নিজেই নেওয়া যাবে। কন্ট্রাসেপটিভ ইঞ্জেকশন গর্ভধারণ প্রতিরোধ করে তিন মাস পর্যন্ত। এমআইটি বিজ্ঞানীদের তৈরি এই ইঞ্জেকশন সব দিক থেকেই সুবিধাজনক হবে।

আরও পড়ুন: ম্যাচ গড়াপেটায় অভিযুক্ত ভারতীয়! ৪ বছরের কারাদণ্ড দিল আদালত

তবে এটি এখনও মানবদেহে প্রয়োগ করা হয়নি। ইদুরের উপর পরীক্ষা করে দেখা গিয়েছে, তাদের ক্ষেত্রে ৯৭ দিন কার্যকর ছিল এই ইঞ্জেকশন। বিজ্ঞানীদের দাবি, ফর্মুলায় এদিক-ওদিক করে আরও অনেক বেশি দিনের জন্য কার্যকর করে তোলা যাবে।

এই গবেষণায় যুক্ত বিজ্ঞানী ডঃ জিয়োভানি ত্রাভেস্কো বলেছেন, আসল চ্যালেঞ্জ ছিল এমন এক মিশ্রণ তৈরি করা যা একজন রোগী নিজেই তাঁর ঘরে বসে প্রয়োগ করতে পারবেন। সুচের আকার যতটা কম করা যায় সেটাই ছিল লক্ষ্য, যাতে কোনও রকম রক্তপাত বা ফোলাভাব ছাড়া নিজে নিজেই এই ইঞ্জেকশন নেওয়া যায়। যেমন ভাবে ডায়াবেটিসে আক্রান্ত রোগীরা ইনসুলিন নেন।

এমআইটি-র বিজ্ঞানীরা যেটি বানিয়েছেন তার নাম দেওয়া হয়েছে ‘স্লিম’ (SLIM), যার পুরো নাম সেলফ-এগ্রিগেটিং লং-অ্যাক্টিং ইঞ্জেক্টেবল মাইক্রোক্রিস্টালস। বিজ্ঞানীদের বিশ্বাস, স্লিম-এর আগমন মহিলাদের পরিবার পরিকল্পনায় নতুন দিশা দেখাবে।